Duurder brandstof tref klein ondernemings die swaarste, sê NafcocArgieffoto (Foto; andreas160578/Pixabay) Die jongste petrolprysverhoging van meer as ŉ rand sal met verloop van tyd ŉ verwoestende impak hê op klein ondernemings, het die National African Federated Chamber of Commerce (Nafcoc) Vrydag in Noordwes gesê. “Hierdie verhoging sal ongetwyfeld tot duurder openbare vervoer en ŉ verhoging in kospryse lei,” het woordvoerder Tshepang Ramosepele gesê. “Vandeesweek se petrolprysverhoging sal ekstra druk op klein ondernemings plaas omdat mense waarskynlik minder sal spandeer of hul uitgawes sal sny op produkte en dienste wat klein ondernemings lewer. Sommige maatskappye kan moontlik selfs sluit weens beurtkrag. Hierdie verwoestende kringloop sal voortduur aangesien ŉ afname in maatskappywinste ook die belastinginkomste sal beïnvloed.” Hy het bygevoeg die prys van petrol het sedert Januarie met byna R4 toegeneem, wat ŉ verhoging van ongeveer 12% verteenwoordig. “Dit is teen die agtergrond dat die land se ekonomie na verwagting teen ŉ slakkepas van 1,4% sal groei. Ons glo die verhogings in BTW, elektrisiteit en brandstof sal ŉ ernstige impak hê op klein ondernemings en die gemeenskap oor die algemeen. “Ekonomiese groei en werkskepping sal ook stagneer, werkloosheid sal toeneem en dit is die klein ondernemings, arm en landelike gemeenskappe wat die ergste hierdeur getref sal word. Ons doen ŉ beroep op die regering om die implikasies van hierdie besluite te oorweeg.” Die prys van 95-oktaan het op 3 April met R1.31 per liter verhoog en 93-oktaan het met R1.34 per liter verhoog.